
PËR PROCEDURËn E SHQYRTIMIT TË KËRKESAVE PËR LICENcIM, TË SUBJEKTEVE QË KRYEJNË VEPRIMTARI TË FORMIMIT PROFESIONAL

Në mbështetje të nenit 102 pika 4 të Kushtetutës së Republikës së Shqipërisë, në zbatim të nenit 8 dhe nenit 23, shkronja “c”, të ligjit nr.8872, datë 29.3.2002 “Për arsimin dhe formimin profesional në Republikën e Shqipërisë”, të ndryshuar, të nenit 20 të ligjit nr.10 081, datë 23.2.2009 “Për licencat, autorizimet dhe lejet në Republikën e Shqipërisë” dhe të pikës 5 kreu II, dhe pikës 4 kreu XI të vendimit nr.538, datë 26.5.2009 “Për licencat dhe lejet që trajtohen nga apo nëpërmjet Qendrës Kombëtare të Licencimit (QKL) dhe disa rregulla të tjera nënligjore të përbashkëta” të Këshillit të Ministrave,

UDHËZOJ:

1. Kërkesat e subjekteve fizike/juridike, ofruese të formimit profesional, që kanë aplikuar pranë sporteleve të Qendrës Kombëtare të Licencimeve (QKL) për t’u pajisur me licencë për ofrimin e formimit profesional dhe janë miratuar në fazën e parë, kalojnë në mënyrë elektronike pranë Drejtorisë së Politikave të Punësimit, pranë Ministrisë së Punës, Çështjeve Sociale dhe Shanseve të Barabarta.
2. Personi përgjegjës pranë kësaj drejtorie bën regjistrimin e kërkesës dhe të dokumentacionit të ardhur në regjistrin elektronik të krijuar për këtë qëllim dhe e përcjell atë në Shërbimin Kombëtar të Punësimit,  brenda 3 ditëve  pune nga marrja e tij.
3. Shërbimi Kombëtar i Punësimit:
a) shqyrton dokumentacionin e paraqitur nga subjekti, i cili përfshin dokumentet provuese sipas aneksit 1 fusha X kategoria X.2.B bashkëngjitur vendimit nr.538, datë 26.5.2009 “Për licencat dhe lejet që trajtohen nga apo nëpërmjet Qendrës Kombëtare të Licencimit (QKL) dhe disa rregulla të tjera nënligjore të përbashkëta” të Këshillit të Ministrave, dhe dokumentet provuese që lidhen me drejtuesin teknik, sipas përcaktimit të germës “a”, pika 4, kreu III, të këtij vendimi;
b) bën inspektimin në vend të shërbimit që ofron subjekti.
4. Në rast se gjatë inspektimit vihen re shkelje, pasaktësi të dokumentacionit, mosplotësim i standardeve apo mospërputhje me deklarimet e bëra në formularin e vetëdeklarimit, Shërbimi Kombëtar i Punësimit i kërkon subjektit plotësimin e mangësive të kostatuara brenda 5 ditëve pune. Nëse këto mangësi nuk plotësohen brenda këtij afati, Shërbimi Kombëtar i Punësimit i propozon komisionit të shqyrtimit të kërkesave për licencim të mos miratojë kërkesën e subjektit për t’u pajisur me licencë.
5. Pas shqyrtimit të dokumentacionit përkatës dhe kryerjes së inspektimit në vend, Shërbimi Kombëtar i Punësimit dërgon në Drejtorinë e Politikave të Punësimit në MPÇSSHB, brenda 15 ditëve pune nga momenti i marrjes së dokumentacionit nga Ministria e Punës, Çështjeve Sociale dhe Shanseve të Barabarta:
a) dokumentacionin që ka paraqitur aplikuesi;
b) vlerësimin e Shërbimit Kombëtar të Punësimit.
6. Personi përgjegjës në Drejtorinë e Politikave të Punësimit informon me shkrim kryetarin e komisionit të shqyrtimit të kërkesave për licenca, duke i propozuar datën për mbledhjen e komisionit. Kryetari i Komisionit vendos për datën e mbledhjes së komisionit.
 7. Komisioni i Shqyrtimit të Kërkesave për Licencë kryesohet nga Drejtori i Drejtorisë që mbulon çështjet e formimit profesional në Ministrinë e Punës, Çështjeve Sociale dhe Shanseve të Barabarta dhe përbëhet nga 2 anëtarë, të cilët janë përfaqësues nga:
a) sektori që mbulon çështjet e formimit profesional në Ministrinë e Punës, Çështjeve Sociale dhe Shanseve të Barabarta;
b) Drejtoria e Shërbimeve Juridike.
Ngritja e komisionit dhe caktimi i anëtarëve të tij bëhet me urdhër të Ministrit të Punës, Çështjeve Sociale dhe Shanseve të Barabarta.
8. Komisioni, pasi bën vlerësimin e dokumentacionit, përgatit propozimin për miratimin/refuzimin e kërkesës për pajisjen me licencë dhe arsyetimin ligjor përkatës, dhe ia paraqet atë Ministrit të Punës, Çështjeve Sociale dhe Shanseve të Barabarta, brenda 5 ditëve pune nga momenti i marrjes së praktikës nga Shërbimi Kombëtar i Punësimit.
9. Ministri i Punës, Çështjeve Sociale dhe Shanseve të Barabarta vendos për:
a) miratimin e kërkesës për pajisje me licencë;
b) refuzimin e kërkesës për pajisje me licencë.
10. Në rast se kërkesa miratohet, vendimi miratues, së bashku me arsyetimin ligjor përkatës përcillet në Qendrën Kombëtare të Licencimit, e cila pajis me licencë subjektin ofrues të formimit profesional me kodin X.2.B.
11. Në rast se kërkesa refuzohet,  arsyetimi ligjor përkatës, në të cilin përcaktohen qartë shkaqet e refuzimit, përcillet në Qendrën Kombëtare të Licencimit.
12. Nëse subjekti nuk është dakord me vendimin e marrë  për refuzimin e kërkesës për licencim, ai ka të drejtën e ndjekjes së procedurës së ankimimit sipas nenit 30 të ligjit nr.10 081, datë 23.2.2009, brenda 10 ditëve pune nga dita e marrjes së njoftimit për refuzimin e kërkesës.
13. Ministri i Punës, Çështjeve Sociale dhe Shanseve të Barabarta shqyrton ankimimin dhe merr vendim brenda 15 ditëve nga data e depozitimit të tij. Në rast se ky afat tejkalohet, si dhe në rastet kur ministri lë në fuqi vendimin për mosmiratimin e kërkesës për licencë, subjekti fizik/juridik i drejtohet  gjykatës brenda 30 ditëve nga përfundimi i afatit të shqyrtimit të ankimimit.
14. Për pajisjen me licencë për veprimtari të formimit profesional, përveç tarifës së QKL-së, subjekti detyrohet të paguajë tarifën prej 10 000 lekësh pranë Shërbimit Kombëtar të Punësimit, e cila derdhet në llogarinë bankare të këtij institucioni. Një kopje e faturës paraqitet pranë sporteleve të QKL-së në çastin e marrjes së licencës. Këto të ardhura përdoren nga SHKP-ja sipas legjislacionit në fuqi.
15. Pas licencimit nga Qendra Kombëtare e Licencimit, subjektet e licencuara i nënshtrohen një kontrolli periodik, jo më pak se dy herë në vit, i cili kryhet nga struktura përkatëse e Shërbimit Kombëtar të Punësimit në nivel qendror dhe/ose rajonal, sipas planit të punës së miratuar nga Drejtori i Përgjithshëm i SHKP-së.
16. Nëse gjatë kontrollit të subjekteve të licencuara konstatohet se janë paraqitur deklarime të rreme, nuk janë respektuar standardet e kërkuara ose veprimtaria kryhet jo në përputhje me legjislacionin në fuqi,  komisioni i shqyrtimit të kërkesave për licencë,  bazuar në vlerësimin e Shërbimit Kombëtar të Punësimit, i propozon Ministrit të Punës, Çështjeve Sociale dhe Shanseve të Barabarta të kërkojë nga QKL-ja revokimin e licencës.
17. Udhëzimi nr.1590, datë 4.8.2008 “Për procedurat e licencimit të subjekteve që kryejnë veprimtari të formimit profesional” i Ministrit të Punës, Çështjeve Sociale dhe Shanseve të Barabarta, shfuqizohet.
Ky udhëzim hyn në fuqi pas botimit në Fletoren Zyrtare.

MINISTRI i punËs, ÇËshtjeve sociale 
dhe shanseve tË barabarta
Viktor Gumi

